RAPPORT FRA KOMMISSIONEN TIL EUROPA-PARLAMENTET OG RÅDET

om aktiviteterne i IFRS Foundation, EFRAG og PIOB i 2020

1.Rapportens formål og omfang

I henhold til Europa-Parlamentets og Rådets forordning (EF) nr. 258/2014 som ændret ved forordning (EF) 2017/827 har Den Europæiske Union ydet driftstilskud til tre organisationer inden for regnskabsaflæggelse og revision, nemlig International Financial Reporting Standards (IFRS) Foundation, Den Europæiske Rådgivende Regnskabsgruppe (EFRAG) og Public Interest Oversight Board (PIOB). Disse tilskud har været uundværlige for de tre støttemodtagere og har gjort det muligt for Den Europæiske Union at spille en aktiv rolle med at forsvare offentlighedens interesse i udstedelsen af globale standarder på dette område.

Dette er den sidste årlige rapport om disse tre organers aktiviteter i henhold til denne forordning, da den udløb ved udgangen af 2020. Finansieringsprogrammet videreføres under det nye program for det indre marked, der blev vedtaget den 28. april 2021. I rapporten beskrives disse tre organisationers aktiviteter i 2020, og der foretages en vurdering af deres forvaltning, f.eks. med hensyn til forebyggelse af interessekonflikter, gennemsigtighed, mangfoldigheden af eksperter, diversitet i finansieringen, offentlig ansvarlighed og aktindsigt.

2.IFRS Foundation

2.1.Aktiviteter

2.1.1.Udstedelse af standarder

I 2020 var IFRS Foundation vært for en organisation, der udsteder regnskabsstandarder, nemlig International Accounting Standards Board (IASB).

Efter udbruddet af covid-19-pandemien i marts 2020 har IASB støttet interessenter i covid-19-relaterede spørgsmål om anvendelsen af internationale regnskabsstandarder (IFRS) og har udsat mindre kritiske høringer og nogle ikrafttrædelsesdatoer for nyligt vedtagne ændringer.

I juni 2020 vedtog IASB ændringer til IFRS 17 Forsikringskontrakter, som har til formål at reducere gennemførelsesomkostningerne og gøre det lettere for virksomhederne at forklare resultaterne af anvendelsen af IFRS 17. Med ændringerne blev ikrafttrædelsesdatoen for IFRS 17 udsat fra den 1. januar 2021 til den 1. januar 2023, og den fakultative udsættelse af IFRS 9 Finansielle instrumenter, der blev indrømmet forsikringsbranchen, blev forlænget i overensstemmelse hermed.

I august 2020 iværksatte IASB fase 2 af projektet "IBOR Reform and its Effects on Financial Reporting" ved at offentliggøre ændringer til IFRS 9 Finansielle instrumenter, International Accounting Standards (IAS) 39 Finansielle instrumenter: indregning og måling, IFRS 7 Finansielle instrumenter: oplysninger, EFRS 4 Forsikringskontrakter og IFRS 16 Leasingkontrakter. Formålet var at forhindre, at IFRS skulle udløse uberettigede regnskabskonsekvenser, når rentebenchmarks for regnskabsmæssig sikring faktisk erstattes.

En fuldstændig oversigt over standardudstedelsessaktiviteterne, herunder arbejdet i IFRS Interpretations Committee (IFRIC), findes på IFRS Foundations websted.

I december 2020 begyndte IASB at drøfte feedback på sin anmodning om oplysninger om den anden omfattende gennemgang af IFRS-standarden for SMV'er med henblik på at bringe den i overensstemmelse med det fuldstændige sæt af IFRS-standarder uden at påføre SMV'er unødige omkostninger og byrder.

Endelig ajourførte IFRS Foundation IFRS-taksonomien, så den afspejler konsekvenserne af de nye standarder og ændringer.

2.1.2.Forskningsprojekter

IASB's arbejdsplan for 2017-2021 sigter mod at forbedre og støtte eksisterende standarder, fremme bedre kommunikation og støtte gennemførelsen. I 2020 fortsatte IASB som led i projektet "Bedre kommunikation" sine tekniske drøftelser efter at have modtaget feedback på det offentliggjorte høringsudkast General Presentation and Disclosures og foreslog forbedringer af de primære årsregnskabers struktur og indhold med fokus på resultatopgørelsen.

I oktober 2020 påbegyndte IASB evalueringen efter gennemførelsen af IFRS 9 Finansielle instrumenter med en gennemgang af klassificerings- og målingskravene.

En fuldstændig oversigt over forskningsprojekter findes på IFRS Foundations websted.